
A magyarországi késő-kréta theropoda fogak morfológiai és táplálkozásökológiai alapú összehasonlítása más európai leletekkel

A világon számos lelőhelyen kerülnek elő ragadozó dinoszaurusz (Theropoda) leletek, köztük
hazánkban Iharkúton és Ajkán is. Ezek között a leletek között a leggyakoribb elemek a fogak.
A fogak külső rétege, a zománc igen ellenálló anyag, így ezek sokkal jobb állapotban képesek
fennmaradni, akár szállítódás esetén is, mint a csontok.
Kutatásomban a legfontosabb késő-kréta, közép-európai lelőhelyekről vizsgáltam Theropoda
fogakat, hogy összehasonlításukkal megtudjuk, mekkora hasonlóság volt a térben és időben
eltérő, mégis egymáshoz viszonylag közelálló lelőhelyek Theropoda faunája között, mind a
fogak morfológiáját, mind a táplálkozásból eredő fogkopást vizsgálva. Az iharkúti, illetve
ajkai (santoni) Theropoda fogak állnak a kutatásom középpontjában, melyek között összesen
7 taxont lehet elkülöníteni: Paronychodon sp., Paraves indet. 1., Paraves indet. 2., Paraves
indet. 3., Theropoda indet. 1., Theropoda indet. 2., illetve Tetanurae. Ezeket vetettem össze,
Lano-i, Gams-i, Tiefengraben-i, Vitrolles-i, illetve Hátszegi-medence beli fogakkal, melyek
kiváló összehasonlítást nyújtanak az európai késő-kréta Theropodak jobb megismeréséhez. A
példányokat mikroszkóppal, tolómérővel, illetve fotók alapján mértem, vagy adatbázisokból
kigyűjtött adatokkal dolgoztam. A morfometriai összehasonlításhoz ezeket az adatokat
használtam fel. A mért paraméterek logaritmizált adatait többváltozós főkomponens (PCA)
elemzéssel vizsgáltam. Bár a fogak mérete nagyban befolyásolta a taxonok egymáshoz
viszonyított elhelyezkedését, a recézettség, továbbá egyéb alaktani sajátosságok (pl. korona
felszíni díszítettsége) elkülönítették egymástól a csoportokat. A fogkopás elemzéshez
kiválasztott példányokon konfokális mikroszkóp segítségével készítettem el a vizsgált
területek leképezését. A mikroszkóppal 100x-os nagyításnál készültek 2D, illetve 3D
felvételek is a kopott zománcfelületről, melyek közül a 2D felvételeket aztán a Microware
szoftver segítségével elemeztem. A fogak felszínén egyaránt látszódnak karcolások és kisebb
gödrök is, de ezek a táplálkozásból eredő nyomok a Theropodak esetében általában csak a fog
legkülső felszínén, a zománcon jelennek meg. A kutatás bizonyítja, hogy bár ezek a
lelőhelyek mind más időszakot képviselnek, a Theropoda faunák sok hasonlóságot mutatnak
egymással.
Későbbi kutatásaim során tervezem kibővíteni az adatbázist más lelőhelyek Theropoda
anyagával is, mely nagyban segít megérteni a Theropodak csoportjait



